Poltár

Poltár () je mesto na Slovensku ležiace v Banskobystrickom kraji.

 Polohopis 
Poltár leží na úpätí Slovenského rudohoria na severovýchode Lučenskej kotliny v asymetrickej doline Poltarice. Rovinný chotár tvoria mladšie treťohorné uloženiny, štrky, piesky, íly poltárskej formácie a veporské kryštalinikum, v doline tokov riečne uloženiny vo formáte nív a terás. Je tu jediné nálezisko kaolínu na Slovensku. Chotár odvodňuje Ipeľ, Uhorniansky potok a Poltárica. Zväčša je odlesnený, plochy listnatého lesa sú na severozápade, západe a juhu. Má hnedé lesné, illimerizované až oglejené pôdy. Sú tu sírne minerálne pramene.

 Dejiny 
Na území Poltára sú doložené slovanské sídliskové nálezy zo 7. storočia, na Cerinách základy stredovekého hrádku, na Kostolisku zvyšky základov neskororománskeho kostola.
Obec sa vyvinula zo staršieho osídlenia. Staré a cudzojazyčné pomenovania obce boli: Nagpolthar, Felsupolthar, Kyspoltar, Varalyapolthar (1409), Polthar (1439); maďarsky Poltár.

Do roku 1330 patrila Zachovcom, potom Sóósovcom, od roku 1742 Géczyovcom a od konca 18. storočia viacerým zemepánom. V 15. storočí tu stála jiskrovská pevnôstka. V 16. storočí sa obec delila na Horný Poltár a Dolný Poltár. V rokoch 1554-1593 ju okupovali Turci. Obec mala v roku 1828 83 domov a 56 obyvateľov. Zaoberali sa málo výnosným poľnohospodárstvom. Rozvinulo sa debnárstvo, kolárstvo a najmä hrnčiarska výroba. Tunajšiu hlinu používali aj mlynári ako mazadlo na osi mlynských kolies. Od roku 1869 tu bola Baratta-Dragonova továreň na šamotové výrobky (tehly, trativody, kachličky). Od roku 1922 v obci pracovala parná píla, ktorá v roku 1936 vyhorela. V roku 1934 bol štrajk robotníkov tehelne a poľnohospodárskych robotníkov, v roku 1937 bol najväčší štrajk robotníkov tehelne. Obyvatelia obce boli aktívni aj v účasti v SNP. Po roku 1952 sa rozvinula výroba stavebných hmôt, otvorili baňu na kaolín.

V roku 1966 sa k obci Poltár pripojili obce Slaná Lehota a Zelené. Obec má udelený štatút mesta.

 Časti mesta 
Slaná Lehota, Podháj, Prievrana, Zelené

 Ulice 
V Poltári sa nachádza celkom 20 ulíc: 9.mája, 13.januára, Družby, Fučíkova, Jarmočná, Kanadská, Kvetná, Lúčna, Nová, Obrancov mieru, Partizánska, Pionierska, Podhorská, Revolučná, Sklárska, Slobody, Továrenská, Záhradná, Železničná a Poľná.

 Vodné toky 
Ipeľ, Poltárica

 Obyvateľstvo 
 Národnostné zloženie obyvateľstva 
 Slováci - 86,38 %
 Rómovia - 10,58 %
 Maďari - 0,49 %
 Česi - 0,42 %

 Náboženské zloženie obyvateľstva 
 rímski katolíci - 50,14 %
 bez vyznania - 22,89 %
 evanjelici a.v. - 20,79 %
 grécki katolíci - 0,33 %
a iní

 Kultúra a zaujímavosti 
 Pamiatky 
 Ghéczyho kúria, dnes Múzeum mesta Poltár, jednopodlažná pôvodne klasicistická stavba na pôdoryse obdĺžnika z roku 1775. Na fasáde objektu sa nachádza kamenná kartuša s iniciálami G C a letopočtom 1778. Fasády kúrie sú hladké, pokrytá je sedlovou strechou. Objektu dominuje drevená ochodza s dekoratívnym štítom na spôsob rizalitu. 

 Klasicistický kaštieľ, dvojpodlažná stavba na pôdoryse obdĺžnika so stredným rizalitom a valbovou strechou, z roku 1782. Úpravami prešiel v roku 1865 a v druhej polovici 20. storočia, keď bol necitlivo prefasádovaný a stratil tak pôvodný charakter. Fasády sú po úpravách hladké, rizalit je ukončený trojuholníkovým štítom s tympanónom.

 Evanjelický kostol v Poltári, jednoloďová barokovo-klasicistická stavba so segmentovým ukončením presbytéria a predstavanou vežou, z roku 1791. Interiér je zaklenutý pruskými klenbami. Oltár je rokokový kazateľnicového typu. Centrálny obraz Kristus v Getsemanskej záhrade vznikol okolo roku 1900. Ďalej sa v interiéri nachádza drevená protestantská empora so sekundárne umiestneným obrazom evanjelistu z 18. storočia. V kostole uchovávajú neskororenesančný kalich z roku 1651. Fasády kostola sú hladké s elipsovo ukončenými oknami. Veža vyrastá z priečelia ukončeného štítom s prelamovanou rímsou. Je členená kordónovou rímsou a nárožnými zaobleniami, ukončeká korunnou rímsou s terčíkom s hodinami a barokovou helmicou s laternou.

 Turecký most, technická pamiatka, trojoblúkový kamenný most zo začiatku 19. storočia cez rieku Ipeľ v miestnej časti Zelené. Je postavený z materiálu zo staršieho mosta, pravdepodobne zo 16.-17. storočia. Most je dlhý 35 metrov a široký 5 metrov. Piliere mosta sú opatrené klinovými ľadolamami. Most prešiel obnovou v roku 1886. 

 Evanjelický kostol v časti Zelené, jednoloďová klasicistická stavba s pravouhlýmu ukončením presbytéria, bez veže, z roku 1835. Kostol nechal postaviť František Tihányi. Obnovou prešiel v roku 1867. Interiér je zaklenutý segmentovou klenbou. Nachádza sa tu klasicisický kazateľnicový oltár s obrazom Kázanie na Olivovej hore. Súčasťou interiéru je aj figurálny náhrobok s alegorickými postavami žien a levom z polovice 19. storočia. Fasády sú členené pilastrami a termálnymi oknami s profilovanými šambránami. Priečelie, členené pilastrami a kazetami, je ukončené trojuholníkovým štítom s tympanónom. 

 Evanjelický kostol v časti Slaná Lehota, jednoloďová neoklasicistická stavba so segmentovým ukončením presbytéria a malou strešnou vežou, z roku 1891. Interiér kostola je plochostropý. Nachádza sa tu kazateľnicový oltár s obrazom Krista od L. Kossucha z doby vzniku kostola. Fasády sú hladké s polkruhovo ukončenými oknami. Portál má profilované ostenie ukončené trojuholníkom. Veža je ukončená ihlancovou helmicou.

 Priemysel 
V meste pôsobí výrobca 24% olovnatého krištáľu, sodnodraselného úžitkového skla, výrobca kompomentov pre lokomotívy a výrobca murovacích materiálov a keramických stropných systémov.

 Školstvo 
 Spojená škola so zameraním na služby, poľnohospodárstvo a sklársky priemysel 
 2 základné školy
 2 materské školy

 Doprava 
 Cestná doprava 
Najvýznamnejšou cestnou komunikáciou v Poltári je cesta II/595 spájajúca mesto Poltár s Lučencom. Mesto by malo profitovať
z plánovanej výstavby rýchlostnej komunikácie R7

 Železničná doprava 
Mesto je prostredníctvom regionálnej trate Lučenec - Utekáč napojené na hlavný južný železničný ťah Nové Zámky - Kozárovce - Zvolen - Lučenec - Jesenské - Tornaľa – Košice

 Osobnosti mesta 
 Rodáci 
 Tibor Sedlický (* 1924 – † 2004), hudobný pedagóg a dirigent
 Ján Zoltán Mlynárik (* 1933 – † 2012), historik, disident, signatár Charty 77, bývalý poslanec FZ, predseda Zväzu Slovákov v ČR
 Ivan Gašparovič (* 1941), bývalý prezident Slovenskej republiky

 Referencie 

 Pozri aj 
 Zoznam kultúrnych pamiatok v Poltári

 Iné projekty 

 Externé odkazy 

 Najkrajší kraj- turistické atrakcie v obci


Kategória:Okres Poltár
Kategória:Mestá na Slovensku